Komisijos reglamentas (EEB) Nr. 839/93
1993 m. balandžio 7 d.
iš dalies keičiantis Reglamentą (EEB) Nr. 2252/92, nustatantį išsamias specialios programos perdirbti skirtoms avietėms taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1992 m. liepos 13 d. Tarybos reglamentą (EEB) Nr. 1991/92, nustatantį specialią programą perdirbti skirtoms avietėms [1], ypač jo 8 straipsnį,
kadangi Komisijos reglamento (EEB) Nr. 2252/92 [2] 8 straipsnis nustato išsamias augintojų organizacijų parengtų programų projektų teikimo ir tvirtinimo taisykles; kadangi pagal tas taisykles programa įgyvendinama kompetentingai nacionalinei institucijai ją patvirtinus; kadangi augalų išrovimas ir jų atsodinimas gali būti vykdomas tik tam tikru metų laiku, dėl tokio reikalavimo programos įgyvendinimas gali smarkiai vėluoti; kadangi dėl to reikėtų nustatyti, kad augalų išrovimą ir atsodinimą galima pradėti prieš programos patvirtinimą, kai kompetentinga nacionalinė institucija tai leidžia; kadangi reikėtų nustatyti, kad toks leidimas duodamas nepažeidžiant minėtame straipsnyje nustatytų programos tvirtinimo procedūrų ir kontrolės;
kadangi šiame reglamente numatytos priemonės atitinka Vaisių ir daržovių gaminių verslo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2252/92 8 straipsnio 1 dalies antroji pastraipa pakeičiama ir išdėstoma taip:
"Programos įgyvendinimo negalima pradėti, kol jos nepatvirtins kompetentinga nacionalinė institucija. Tačiau augalų išrovimą ir atsodinimą galima pradėti prieš patvirtinimą, kai kompetentinga nacionalinė institucija tai leidžia, nepažeidžiant kitų šio straipsnio nuostatų taikymo."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. balandžio 7 d.